b'\n_START_ARTICLE_\nMichael Rosbash\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMichael Rosbash syntyi Kansas Cityss\xc3\xa4, Missourissa. H\xc3\xa4nen vanhempansa, Hilde ja Alfred Rosbach, olivat Natsi-Saksasta vuonna 1938 l\xc3\xa4hteneit\xc3\xa4 juutalaisia pakolaisia. H\xc3\xa4nen is\xc3\xa4ns\xc3\xa4 Alfred Rosbash oli kanttori, mik\xc3\xa4 juutalaisilla merkitsee seurakunnan johtajaa rukouksissa. Michaelin syntym\xc3\xa4n j\xc3\xa4lkeen perhe muutti Bostoniin._NEWLINE_Rosbash aikoi aluksi opiskella matematiikkaa, mutta k\xc3\xa4yty\xc3\xa4\xc3\xa4n er\xc3\xa4\xc3\xa4n biologian kurssin California Institute of Technologyss\xc3\xa4 (Caltech) ja ty\xc3\xb6skennelty\xc3\xa4\xc3\xa4n er\xc3\xa4\xc3\xa4n kes\xc3\xa4n Norman Davidsonin laboratoriossa h\xc3\xa4n siirtyi opiskelemaan biologiaa. Vuonna 1965 h\xc3\xa4n suoritti Caltechissa tutkinnon kemiassa, mink\xc3\xa4 j\xc3\xa4lkeen h\xc3\xa4n vietti vuoden Pariisissa Institut de Biologie Physico-Chimiquessa Fulbright-ohjelman mukaisesti, ja vuonna 1970 h\xc3\xa4n v\xc3\xa4itteli Massachusetts Institute of Technologyss\xc3\xa4 Sheldon Penmanin johdolla tohtoriksi biofysiikasta. Jatkettuaan viel\xc3\xa4 Edinburghin yliopistossa genetiikan opintoja kolme vuotta h\xc3\xa4n sai viran Brandeisin yliopistossa vuonna 1974._NEWLINE_Rosbash on naimisissa entisen oppilaansa Nadja Abovichin kanssa. Heill\xc3\xa4 on Tanya-niminen tyt\xc3\xa4r, jota paitsi Nadja Abovichilla on Paula-niminen tyt\xc3\xa4r h\xc3\xa4nen edellisest\xc3\xa4 avioliitostaan.\n_START_SECTION_\nTutkimukset\n_START_PARAGRAPH_\nRosbash tutki aluksi aineenvaihduntaa ja RNA:n toimintaa. Saavuttuaan Brandeisiin h\xc3\xa4n ty\xc3\xb6skenteli yhdess\xc3\xa4 Jeffrey C. Hallin kanssa ja tutki geenien vaikutusta sis\xc3\xa4isen kellon sirkadisiin rytmeihin. He tutkivat erityisesti banaanik\xc3\xa4rp\xc3\xa4sen (Drosophila melanogaster) vuorokausirytmi\xc3\xa4 ja tunnistivat kaksi sis\xc3\xa4iseen kelloon vaikuttavaa geeni\xc3\xa4, jotka saivat nimet per (period) ja tim (timeless). He havaitsivat, ett\xc3\xa4 period-geeniin liittyv\xc3\xa4n RNAn ja vastaavan proteiinin (PER) tasot vaihtelevat sirkadisen kierroksen aikana, ja my\xc3\xb6hemmin he l\xc3\xb6ysiv\xc3\xa4t my\xc3\xb6s hiirelt\xc3\xa4 vastaavaa teht\xc3\xa4v\xc3\xa4\xc3\xa4 suorittavan geenin, mClock. Toukokuussa 1998 Rosbash ty\xc3\xb6tovereineen l\xc3\xb6ysi banaanik\xc3\xa4rp\xc3\xa4selt\xc3\xa4 my\xc3\xb6s kellogeenijakson, joka vastaa nis\xc3\xa4kk\xc3\xa4ide bmal1 -geeni\xc3\xa4. Marraskuussa 1998 he l\xc3\xb6ysiv\xc3\xa4t banaanik\xc3\xa4rp\xc3\xa4selt\xc3\xa4 my\xc3\xb6s cry\xe1\xb5\x87-mutantin, mik\xc3\xa4 johti p\xc3\xa4\xc3\xa4telm\xc3\xa4\xc3\xa4n, ett\xc3\xa4 kryptokromi-proteiini osallistuu rytmin s\xc3\xa4\xc3\xa4telyyn.\n_START_SECTION_\nL\xc3\xa4hetti-RNA:n tutkimukset\n_START_PARAGRAPH_\nRosbash tutki opiskeluaikanaan Massachusetts Institute of Technologyss\xc3\xa4 my\xc3\xb6s l\xc3\xa4hetti-RNA:n toimintaa. L\xc3\xa4hetti-RNA s\xc3\xa4\xc3\xa4telee proteiinien synteesi\xc3\xa4 soluissa DNA:ssa olevien ohjeiden mukaisesti. Tapaukset, joissa t\xc3\xa4m\xc3\xa4 prosessi ei toimi normaalisti, on yhdistetty muun muassa Alzheimerin tautiin, joten t\xc3\xa4ll\xc3\xa4 tutkimuksella on oleellinen merkitys t\xc3\xa4m\xc3\xa4nkaltaisten sairauksien ymm\xc3\xa4rt\xc3\xa4misess\xc3\xa4 ja hoidossa.|'